Stapper amper beroof naby Simonstad | Netwerk24
Deur Roshé Taka 12 Junie 2019 14:57
’n Man is Sondag amper beroof toe hy naby die Kleinplaasdam by Red Hill, Simonstad, gaan stap het.
Twee rowers wat met messe gewapen was, het hom voorgekeer.
Tafelberg Nasionale Park. Foto: Jaco Marais
Tafelberg Nasionale Park sê in ’n verklaring die man was op pad na die Kleinplaasdam-parkeerterrein toe die twee mans hom voorkeer.
Die slagoffer het sy rugsak laat val en gehardloop om sy vriende te waarsku. Die verdagtes het in die rigting van Ocean View gevlug toe hulle besef daar is nog mense.
Lauren Howard-Clayton, streekkommunikasiebestuurder van Sanparke, het by navraag gesê iemand in dié groep het die veldwagters omstreeks 14:30 van die voorval in kennis gestel.
Een van die drie veldwagters het 14 minute later op die toneel aangekom.
Howard-Clayton sê niks is uit die man se rugsak gesteel nie.
Sy weet nie presies hoe ver die man se vriende van hom was toe die aanvallers hom nader nie en ook nie hoe groot die groep was nie.
“Danksy die vinnige reaksie van ons veldwagters wat die gebied gepatrolleer het, het die slagoffer geen beserings opgedoen nie. Hy is vergesel na die plek waar die voorval plaasgevind het om sy besittings te haal,” lui die verklaring.
Bykomende maatreëls word in die gebied getref en die omgewing word gemonitor.
Dié veiligheidsmaatreëls word aanbeveel:
Moet nooit alleen stap, hardloop of fietsry nie.
Beplan jou roete van begin tot einde en kies die roete wat geskik is vir die vermoë, fiksheid en ervaring van die groep. Dit sal moontlike beserings voorkom.
Stel iemand in kennis van watter roete jy beplan om te neem en hou by daardie roete. Sê ook teen watter tyd jy verwag om terug te wees.
Wees altyd voorbereid op slegte weer. Neem altyd geskikte wind- en waterbestande klere selfs in sonnige weer. Neem ekstra batterye vir flitsligte en gloeilampe, stewige stapskoene of stewels, kos en water, ’n rugsak om alles in te dra sodat jou arms en hande vry is.
Bly op die aangewese roetes op goed gebruikte paaie. Let op tekens wat gevaar aandui en moenie kortpaaie of onbekende roetes neem nie.
Gaan op staproetes met iemand wat die roete ken en wat ’n gids, kaart of roetebeskrywing het. ’n Geregistreede gids word aanbeveel.
Moenie waardevolle besittings soos geld en kameras saamneem nie.
Wees paraat vir misdadigers wat hulle as stappers voordoen.
Mugging in progress. Kleinplaas, Red Hill. Bouldering Area.
Meer oor: Tafelberg Nasionale Park | Simonstad | Stapper | Beroof